Herra forseti . Ég þakka hv. þingmanni fyrirspurn sem varðar málefni þróunarsamvinnu . Hv. þingmaður segir að honum finnist ógeðfellt að miða við hlutfall af landsframleiðslu , ( LE : Nei . ) þ.e. að sú tilfærsla sé ógeðfelld . Hv. þingmaður skýrir það . En í öllu falli er það svo , og kom mjög skýrt fram við afgreiðslu fjárlaganefndar hér í vor , að framlög til þróunarsamvinnu verða endurskoðuð við vinnslu þessa fjárlagafrumvarps til að við stöndum við þau markmið sem við höfum sett fram í þróunarsamvinnuáætluninni sem Alþingi samþykkti , að framlög til þróunarsamvinnu uppfylli það hlutfall af landsframleiðslu sem þar er gefið upp . Ég legg áherslu á að það verði gert . Hv. þingmaður spyr : Hvað ætlar forsætisráðherra að gera ? Ég legg áherslu á að þeim vilja Alþingis sem birtist í nefndaráliti fjárlaganefndar og samþykkt þróunarsamvinnuáætlunar verði fylgt . Hann birtist líka í stjórnarsáttmála ríkisstjórnarinnar þar sem talað er um að þau framlög verði 0,33% — nú man ég ekki árið , mig minnir að það hafi verið lagt fram við lok kjörtímabils en þori þó ekki alveg að fara með það . Ég segi við hv. þingmann : Ég hefði kosið að þau mál gengju hraðar á undanförnum árum því að við vitum alveg að markmiðið , og ég veit að við hv. þingmaður erum sammála um það , er 0,7% af vergri landsframleiðslu . Þar náum við t.d. ekki að fylgja Dönum , svo að ég taki þá sem dæmi , sem hafa lagt mikla áherslu á að uppfylla þetta markmið , eða Bretum . Ég vek athygli á því að þau mál hafa ekki fylgt einhverjum hægri / vinstri pólitískum línum heldur hefur þetta verið áhersla hjá þeim þjóðum . Ég tel að við getum að sjálfsögðu gert betur . Við gerum betur í þeim áætlunum sem við erum með en ég er sammála hv. þingmanni , þetta er mál þar sem við getum gert enn betur .